સામાન્ય રીતે મધ્યમ વર્ગના એક પરિવાર માટે રૃ. ૧૮ લાખથી વધુની મૂડી સુધી પહોંચવા સમગ્ર જીવન ખર્ચાઇ જતું હોય છે. પરંતુ ગુજરાત વિધાનસભાની ચૂંટણીમાં 'જનસેવા' કરવા માટે ચૂંટાયેલા ધારાસભ્યોએ બે સપ્તાહમાં જ સરેરાશ રૃ. ૧૬.૪૫ લાખનો ચૂંટણી ખર્ચ કર્યો છે. જેમાંથી ભાજપના ૯૯ ધારાસભ્યોએ રૃ. ૧૭.૩૪ લાખ, કોંગ્રેસના ૭૭ ધારાસભ્યોએ રૃ. ૧૫.૯૯ લાખનો સરેરાશ ચૂંટણી ખર્ચ કર્યો છે. ગુજરાત ઇલેક્શન વોચ અને એસોસિયેશન ફોર ડેમોક્રિટિક રિફોર્મ્સ (એડીઆર) દ્વારા ગત ડિસેમ્બરમાં યોજાયેલી ગુજરાત વિધાનસભાની ચૂંટણીમાં ચૂંટાયેલા ૧૮૨ ધારાસભ્યોએ ચૂંટણી દરમિયાન કેટલો પ્રચાર ખર્ચ કર્યો તેની વિગતો જાહેર કરવામાં આવી છે. વિધાનસભાની ચૂંટણી લડનારા પ્રત્યેક ઉમેદવાર માટે રૃ. ૨૮ લાખની ચૂંટણી ખર્ચ મર્યાદા નક્કી કરાયેલી છે. ગુજરાતના ૧૮૨ ૫૪ એટલે કે ૩૦% ધારાસભ્યોએ ચૂંટણી પંચની મર્યાદા સામે ૫૦% ઓછો ખર્ચ કર્યો છે. ૧૮૨ ધારાસભ્યોએ સરેરાશ રૃ. ૧૬.૪૫ લાખનો ચૂંટણી ખર્ચ કર્યો છે, જે ખર્ચ મર્યાદાના ૫૯% છે. આ ૧૮૨માંથી ૪૭ ધારાસભ્યો એવા છે જેમણે સ્ટાર પ્રચારક સાથે જાહેર સભા, રેલી પાછળ એક પૈસો નહીં ખર્ચ્યો હોવાની કબૂલાત કરી છે. ૭ ધારાસભ્યોએ સ્ટાર પ્રચારક વિનાની જાહેરસભા-રેલી પાછળ કોઇ નાણા ખર્ચ્યા નથી. ૬૨ ધારાસભ્યોએ ઇલેક્ટ્રોનિક કે પ્રિન્ટ મીડિયાથી પ્રચાર કરવા માટે કોઇ નાણા નહીં ખર્ચ્યા હોવાનો એકરાર કર્યો છે. ચૂંટણી જીતવા માટે કાર્યકરોનો સાથ ખૂબ જ મહત્વનો હોય છે. પરંતુ ૨૭ ધારાસભ્યોએ પ્રચાર કરતા કાર્યકર્તાઓ પાછળ કોઇ જ ખર્ચ કર્યો નથી. ૪૬ ધારાસભ્યોએ એમ જાહેર કર્યું છે કે તેમણે પોતાના રાજકીય પક્ષ પાસેથી કોઇ ફંડ લીધું નથી. આ ઉપરાંત કુલ ૧૧૬ ધારાસભ્યો એવા છે જેમણે કોઇ વ્યક્તિ-કંપની-પેઢી-એસોસિયેશન પાસેથી લોન-ભેટ કે ડોનેશન સ્વરૃપે કોઇ નાણા સ્વિકાર્યા નથી. ભાજપના ૫૬% અને કોંગ્રેસના ૮૦% ધારાસભ્યોએ પોતાના પક્ષ પાસેથી ફંડ લીધું છે.